Snoabeldiert

Dät Snoabeldiert (Ornithorhynchus anatinus, dt. Schnabeltier) is n australisk Suugediert. Dät Snoabeldiert is bekoand, wült et Oaiere lait. Buute dät Snoabeldiert konnen dät uk do Miegelke-Iegele, do uk tou ju Unnerklasse fon do Uursuugedierte heere.

 Määrkmoale 
Die Kop un die Rump fon dät Snoabeldiert sunt touhoope 3 tou 4,5 Dezimeter loange un die Stäit is 1 tou 1,5 dm loange.
Do Määrkmoale fon dät Snoabeldiert wieren ju Uurseeke deerfoar, dät fröier fuul Biologen toachten, dät dät Snoabeldiert, dät me ja fröier bloot fon doode Exemplare koande, n uunäächt un touhoopesät Diert waas:
Sien platte Stäit lieket dän Stäit fon dän Biber.
Ju Giftkralle, ju monnelke Snoabeldierte an do bääterste Beene häbe, lieket dän Gifttusk fon n Slange.
Do Faanderfäite liekje do Fäite fon n Fiskotter.
Ju Snoabel lieket ju Snoabel fon ne Oante.

 Lieuwendsruum 
Dät Snoabeldiert lieuwet in dät aastelke un suudaastelke Australien, in un an dät Swäitwoater. Die Lieuwendsruum fon n Snoabeldiert umfoatet 5 km Ouger. Also kon me dät Snoabeldiert nit goud in n Zoo hoolde. Die Moanske heelt bit däälich bloot soogen Snoabeldierte in n Zoo, un aal in dän New York Bronx Zoo.

 Literatuur 
 Ronald M. Nowak: Walker's Mammals of the World Sixth Edition, ISBN 0-8018-5789-9

 David Bergamini un ju Redaktion fon do TIME-LIFE-Bouke: AUSTRALIEN FLORA UND FAUNA (ap düütsk)

Kategorie:Biologie
Kategorie:Dierte
Kategorie:Suugedierte
Kategorie:Roowdierte